# Kommunikationspas

**Kommunikationspas er et kortfattet hæfte med oplysninger om en borgers måde at kommunikere på. Formålet med kommunikationspasset er at bevare og videregive vigtige informationer, når borgeren gennemgår miljøskift og andre overgange i livet.**  
Miljøskift og overgange er livsvilkår for børn, unge og voksne med multiple funktionsnedsættelser, samt deres nærmeste. Der er tale om et miljøskift/overgang, når borgeren skifter mellem foraer, eksempelvis mellem hjem/botilbud/aflastning, børnehave/skole/fritidstilbud og aktivitetstilbud.

Overordnet er et kommunikationspas:

* Et kortfattet hæfte med vigtige oplysninger om borgerens kommunikative udtryksmåder, der følger borgeren, så det altid er synligt og tilgængeligt for andre.
* Skrevet i et uformelt sprog, som alle kan forstå og altid skrevet i 1. person, eksempelvis "Jeg kan ikke tale, men forstår næsten alt, hvad du siger"
* Lavet i samarbejde af dem, der kender borgeren bedst og sammen med borgeren selv, når dette er muligt.

## Formålet med et kommunikationspas:

* At øge borgernes kommunikative kompetencer.
* At borgeren hurtigt kan præsentere sig selv på en personlig måde overfor nye mennesker omkring sig.
* At få sorteret og valgt, hvad der i hverdagen er vigtig for andre at vide om borgeren.
* At videreformidle vigtige kommunikative informationer til de personer, som borgeren møder og dermed undgå usikkerhed omkring borgeren.
* At videregive information om borgerens alternative kommunikationsmåder (et kommunikationspas er ikke et kommunikationsredskab!)

## Kommunikationspassets grundlæggende indhold:

* Om mig (navn og evt. adresse, telefonnummer, alder, børnehave/skole/aktivitetstilbud)
* Sådan kommunikerer jeg… / Sådan fortæller jeg dig noget…
* Vigtigt at vide om mig, når vi skal tale sammen…
* Du kan hjælpe mig ved at…
* Sådan hjælper du mig, når jeg skal trøstes…
* Vigtige personer i mit liv…
* Jeg kan godt lide…
* Jeg kan ikke lide…
* Sådan fungerer min alternative kommunikationsløsning…
* Vigtig at vide (fx om sygdom/medicinering, tegn på anfald, syn, spisning)

(Vær her ekstra opmærksom på GDPR-regler! Henvis evt. til handleplaner/medicinoversigt mm.)

**Unødvendige oplysninger / indhold, der ikke er relevant for borgeren,**

**fjernes altid fra kommunikationspasset!**

## Elektroniske kommunikationspas muligheder:

* PC:
  + Emne under borgerens eget kommunikationsprogram.
  + Know me online platform.
  + Bookcreator.
* iPad/apps:
  + Go Talk Now: Benyt eventuelt scenesiderne til at lave et kommunikationspas.
  + Talk Tablet: Lav en underkategori.
  + TD Snap: Lav en mappe på forsiden eller i menuen til venstre.
  + Bookcreator.
  + Know me.

## Gode råd:

* Udform kommunikationspasset således, at det er tydeligt, hvad det er, så folk får lyst til at kigge heri.
* Sørg for, at én person er udpeget til at være ansvarlig for at opdatere oplysningerne med et fast interval.
* Lav evt. en indholdsfortegnelse/faner, hvis kommunikationspasset indeholder mange oplysninger.
* En udredning med Social Networks kan eventuelt give input til et kommunikationspas.

[Socialstyrelsen - social networks](https://socialstyrelsen.dk/udgivelser/social-networks)

*Ovenstående oplysninger er med inspiration fra:*

[Socialstyrelsen - kommunikationspas](https://socialstyrelsen.dk/handicap/multiple-funktionsnedsaettelser/metoder/kommunikationspas)